《赠王君用求画小屏》
宋代·卫博

先生本是谈天口，云梦胸中吞八九。
一丘一壑未忘情，得之於心应之手。
分裂玄圃翻萧湘，鬼神夜泣蛟龙藏。
兴来八极眇挥洒，陵夺万象归微茫。
十日一水五日后，千年王宰今相识。
已知相识意相亲，异时直恐空相忆。
跨鲸挟矢沧海游，袖无赑屃无乃羞。
促迫能事吾岂敢，激昂浩兴君应酬。
崩崖压床浪翻屋，咫尺端将万里蹙。
我生有意水石间，枕漱须君一屏足。

作者简介：济南历城人。善属文，尝参戎幕。孝宗乾道中为枢密院编修官，旋致仕。有《定庵类稿》。